Predkladacia správa
                                                                                                   
	Iniciatívu smerujúcu k uzavretiu zmluvy o zrušení vízovej povinnosti s Brazílskou federatívnou republikou vyvinula slovenská strana, ktorá v decembri 1996 zaslala brazílskej  strane návrh zmluvy o zrušení vízovej povinnosti.
	Zosúlaďovanie textu zmluvy prebiehalo formou korešpondencie medzi vecnými gestormi zmluvy Ministerstvom vnútra Slovenskej republiky a Ministerstvom zahraničných vecí Brazílskej federatívnej republiky. 
	Dňa 27. apríla 2001 sa v Bratislave uskutočnilo expertné rokovanie k zmluve za účasti zástupcov slovenskej strany a brazílskej strany. Po expertnom rokovaní obidve strany navrhli niektoré zmeny v texte zmluvy, preto boli následne viackrát vymenené návrhy uvedenej zmluvy medzi Ministerstvom vnútra Slovenskej republiky a Ministerstvom zahraničných vecí Brazílskej federatívnej republiky. Výsledkom je predložený návrh bezvízovej zmluvy.
Zmluva umožňuje štátnym občanom Slovenskej republiky, ktorí sú držiteľmi platných národných cestovných pasov bez víz vstupovať na územie Brazílskej federatívnej republiky na účely turistiky, dovolenky, návštevy príbuzných a obchodných ciest a zdržiavať sa na ňom po dobu nepresahujúcu deväťdesiat (90) dní s možnosťou predĺženia za predpokladu, že celková dĺžka pobytu nepresiahne stoosemdesiat (180) dní v rámci jedného (1) roka. Zmluva umožňuje štátnym občanom Brazílskej federatívnej republiky, ktorí sú držiteľmi platných národných cestovných pasov za obdobných podmienok, ako je prv uvedené vstupovať na územie Slovenskej republiky a zdržiavať sa na ňom po dobu nepresahujúcu deväťdesiat (90) dní v rámci šiestich (6) mesiacov. Táto zmluva neobmedzuje právo príslušných orgánov zmluvných strán odoprieť vstup na územie svojho štátu alebo zakázať pobyt na ňom občanom druhej zmluvnej strany, ktorí sú považovaní za nežiaducich.
Text zmluvy bol predmetom medzirezortného pripomienkového konania a tvorí samostatnú súčasť materiálu. Pripomienky jednotlivých rezortov boli zapracované do textu. 
Predložený návrh Zmluvy medzi Slovenskou republikou a Brazílskou federatívnou republikou o čiastočnom zrušení vízovej povinnosti je štandardným znením bezvízovej zmluvy a okrem nových kritérií vyžadovaných Schengenskou dohodou a komunitárnym právom Európskej únie neobsahuje iné skutočnosti, ktoré by neboli uplatňované súčasnou právnou úpravou. Návrh zmluvy korešponduje s doposiaľ uzavretými bezvízovými zmluvami, ktorými je Slovenská republika viazaná. 
Vykonanie obvyklých formálnych úkonov súvisiacich s uzavretím zmluvy zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými predpismi.
Predložený návrh zmluvy zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.
 Predložený návrh zmluvy nemá finančný, ekonomický a environmentálny vplyv a nemá vplyv na zamestnanosť. Zmluva je bilaterálnou medzinárodnou zmluvou prezidentskej povahy, ktorá upravuje ľudské práva a základné slobody, priamo zakladá práva alebo povinnosti fyzických osôb alebo právnických osôb podľa článku 7 ods. 4 Ústavy Slovenskej republiky, na ktorej vykonanie nie je potrebný zákon podľa článku 7 ods. 5 Ústavy Slovenskej republiky, a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.
Dňa 10. decembra 2002 bol návrh Zmluvy medzi Slovenskou republikou a Brazílskou federatívnou republikou o čiastočnom zrušení vízovej povinnosti prerokovaný Legislatívnou radou vlády Slovenskej republiky. Uplatnené pripomienky boli akceptované a zapracované do predloženého materiálu. 
Následne bol materiál podľa článku 11 Zásad vlády Slovenskej republiky pre oblasť medzinárodných zmlúv schválených uznesením vlády Slovenskej republiky č. 615 zo dňa 26. augusta 1997 predložený ministrovi zahraničných vecí na spolupodpis. Minister zahraničných vecí predložený materiál nespolupodpísal a svojím listom č. p.: 200.030/2003-KAMI požiadal o jeho prehodnotenie s odôvodnením, že Ministerstvo zahraničných vecí Slovenskej republiky nesúhlasí s tým, aby bezvízové zmluvy mali charakter prezidentskej zmluvy, ako to vyplýva z uvedeného materiálu, ale zastáva názor, že majú charakter vládnej zmluvy. 
Dňa 9. apríla 2003 sa uskutočnilo rozporové konanie na úrovni ministra vnútra a ministra zahraničných vecí, počas ktorého sa nepodarilo vyriešiť spor týkajúci sa ústavno-právneho charakteru bezvízových zmlúv, preto sa materiál predkladá na rokovanie vlády Slovenskej republiky s rozporom.